ตามประมวลกฎหมายอาญา มาตรา 278 ประเด็นแรกที่จะต้องพิจารณาคือประเด็นใด ระหว่าง การแอบถ่ายเป็นการกระทําอนาจารหรือไม่ หรือ ความอับอายขายหน้าของผู้ถูกถ่ายจะถึงขั้นประทุษร้ายแก่จิตใจหรือไม่
การแอบถ่ายเป็นการกระทําอนาจารหรือไม่ เพราะตามประมวลกฎหมายอาญา มาตรา 278 ประเด็นแรกที่จะต้องพิจารณาคือ การแอบถ่ายเป็นการกระทําอนาจารหรือไม่ ซึ่งเป็นประเด็นหลัก

ส่วนประเด็นที่ว่า ความอับอายขายหน้าของผู้ถูกถ่ายจะถึงขั้นประทุษร้ายแก่จิตใจหรือไม่ เป็นประเด็นรองตามประมวลกฎหมายอาญา มาตรา 278 โดยประมวลกฎหมายมาตรา 278 อยู่ในลักษณะ 9 ความผิดเกี่ยวกับเพศ

ตัวอย่างคำพิพากษาฎีกา

คำพิพากษาศาลฎีกาที่  19832/2558 การที่จำเลยแอบติดตั้งกล้องบันทึกภาพไว้ที่ใต้โต๊ะทำงานของโจทก์ร่วม และบันทึกภาพสรีระร่างกายของโจทก์ร่วมตั้งแต่ช่วงลิ้นปี่จนถึงอวัยวะช่วงขามองเห็นกระโปรงที่โจทก์ร่วมสวมใส่ ขาท่อนล่างและขาท่อนบนของโจทก์ร่วม โดยที่กล้องบันทึกภาพมีแสงไฟสำหรับเพิ่มความสว่างเพื่อให้มองเห็นภาพบริเวณใต้กระโปรงของโจทก์ร่วมให้ชัดเจนยิ่งขึ้น การกระทำของจำเลยส่อแสดงให้เห็นถึงความใคร่และกามารมณ์ โดยที่โจทก์ร่วมมิได้รู้เห็นหรือยินยอม อันเป็นการกระทำที่ไม่สมควรในทางเพศต่อโจทก์ร่วม โดยโจทก์ร่วมตกอยู่ในภาวะที่ไม่สามารถขัดขืนได้ แม้จำเลยจะมิได้สัมผัสต่อเนื้อตัวร่างกายของโจทก์ร่วมโดยตรง

แต่การที่จำเลยใช้กล้องบันทึกภาพใต้กระโปรงโจทก์ร่วมในระยะใกล้ชิด โดยโจทก์ร่วมไม่รู้ตัวย่อมรับฟังได้ว่า จำเลยได้กระทำโดยประสงค์ต่อผลอันไม่สมควรในทางเพศต่อโจทก์ร่วม โดยใช้กำลังประทุษร้ายตามมาตรา 1 (6) แห่งประมวลกฎหมายอาญา ซึ่งการใช้กำลังประทุษร้ายอันเป็นองค์ประกอบความผิดตาม ป.อ. มาตรา 278 นอกจากหมายความว่า ทำการประทุษร้ายแก่กายแล้ว ยังหมายความว่าทำการประทุษร้ายแก่จิตใจด้วย ไม่ว่าจะทำด้วยใช้แรงกายภาพหรือด้วยวิธีอื่นใด และให้หมายความรวมถึงการกระทำใด ๆ ซึ่งเป็นเหตุให้บุคคลหนึ่งบุคคลใดอยู่ในภาวะที่ไม่สามารถขัดขืนได้ 

การกระทำของจำเลยดังกล่าว ทำให้โจทก์ร่วมต้องรู้สึกสะเทือนใจอับอายขายหน้า จึงถือว่าเป็นการประทุษร้ายแก่จิตใจของโจทก์ร่วมแล้ว การกระทำของจำเลยจึงเป็นการกระทำอนาจารโจทก์ร่วม ครบองค์ประกอบความผิดตาม ป.อ. มาตรา 278
ประมวลกฎหมายอาญา,ประมวลกฎหมายวิธีพิจาณาความอาญา(วิอาญา),กฎหมายอาญาความผิดเกี่ยวกับเพศ,คำพิพากษาศาลฎีกา